b'\n_START_ARTICLE_\n\xc4\x8cetvorka\n_START_PARAGRAPH_\n\xc4\x8cetvorka, tudi kvadrilija, je zgodovinski ples, ki ga v osnovni kvadratni formaciji ple\xc5\xa1ejo \xc5\xa1tirje plesni pari (po dva in dva nasproti si stoje\xc4\x8da para). \xc4\x8cetvorka se je okoli leta 1750 razvila iz starega francoskega plesa cotillon. Proti koncu 18. stoletja so poznali ve\xc4\x8d vrst \xc4\x8detvork, od katerih je imela vsaka svojo melodijo in obliko. \xc5\xa0e danes je ohranjena \xc4\x8detvorka, ki jo sestavlja pet slik. Ple\xc5\xa1e jo poljubno \xc5\xa1tevilo parov (deljivo s 4) tako, da si pari stojijo nasproti v dveh vrstah. Ples zahteva plesnega vodjo, ki napoveduje posamezne slike in figure. Vse do danes so se imena slik ohranila v franco\xc5\xa1\xc4\x8dini. \xc4\x8cetvorka je tudi oznaka za glasbeni slog.\n_START_SECTION_\nZa\xc4\x8detki v konjeni\xc5\xa1tvu\n_START_PARAGRAPH_\nV 17. stoletju se je v okviru voja\xc5\xa1kih parad pojavil izraz kvadrilija, ki je opisoval kvadratno oblikovane formacije oz. figure \xc5\xa1tirih konjenikov in njihovih konj. Izraz kvadrilija verjetno izhaja iz \xc5\xa1panske besede cuadrillo (pomanj\xc5\xa1evalnica, ki pomeni\xc2\xa0\xc2\xbb\xc5\xa1tiri\xc2\xab) in iz latinske besede quadratus (kvadrat).\n_START_SECTION_\nOd parov konj do parov plesalcev\n_START_PARAGRAPH_\nPredstava je bila zelo priljubljena, zato so ljudje za\xc4\x8deli nastopati brez konj. V 18. stoletju (od leta 1740 dalje) je \xc4\x8detvorka postajala vedno bolj zapleten ples in je za\xc4\x8dela prevzemati osnove plesov, kot so cotilloni (razlikovali so se po dr\xc5\xbeavah). V Franciji je bila predstavljena okrog leta 1760, v Angliji pa jo je okrog leta 1808 raz\xc5\xa1irila plesalka, znana kot Miss Berry. \xc4\x8cetvorka je bila predstaljena vojvodi Devonshireskemu in je do leta 1813 pre\xc5\xa1la v modo. V naslednjih nekaj letih se jo je nau\xc4\x8dila plesati ve\xc4\x8dina vi\xc5\xa1jega dru\xc5\xbebenega sloja._NEWLINE_\xc4\x8cetvorka (v franco\xc5\xa1\xc4\x8dini quadrille de contredanses) je postala \xc5\xbeivahen ples za \xc5\xa1tiri plesne pare, postavljene v kote navideznega kvadrata. Vsak posamezen par je obrnjen proti sredi\xc5\xa1\xc4\x8du kvadrata. En par je bil imenovan vodilni par, ostali trije pa stranski pari. Plesno figuro je pogosto najprej zaplesal glavni par, nato so jo ponovili stranski pari. V izvirni francoski razli\xc4\x8dici sta plesala le dva para, druga dva pa sta bila dodana le zato, da sta dopolnjevala kvadratno formacijo._NEWLINE_Terminologija, ki jo uporablja \xc4\x8detvorka, je prakti\xc4\x8dno enaka baletni. Plesne slike imajo imena, kot so jet\xc3\xa9, chass\xc3\xa9, crois\xc3\xa9, pli\xc3\xa9, arabesque, itd.\n_START_SECTION_\nSlavnostna \xc4\x8detvorka\n_START_PARAGRAPH_\nMehanika plesa, ki temelji na nenehnem izmenjavanju plesnih partnerjev, je postala primerljiva z evropskim politi\xc4\x8dnim sistemom 18. stoletja. T.i.\xc2\xa0\xc2\xbbslavnostna \xc4\x8detvorka\xc2\xab\xc2\xa0je bila reminiscenca na oblikovanje novih zavez z razli\xc4\x8dnimi partnerji, da bi lahko ohranili razmerje mo\xc4\x8di v Evropi.'